ಶಕೀಲಾ ಎಂಬ ಹೆಸರು ತಂದಿಟ್ಟ ಫಜೀತಿ! ಶಕೀಲಾ ಎಂದರೆ ದಕ್ಷಿಣ ಭಾರತದ ಚಿತ್ರರಸಿಕರಿಗೆಲ್ಲ ಗೊತ್ತು. ಮಲಯಾಳಂ ಚಿತ್ರರಂಗವನ್ನು ಒಂದು ಕಾಲದಲ್ಲಿ ಆಳಿದ ತಾರೆ ಈಕೆ. ಒಂದೊಮ್ಮೆ ರಾತ್ರಿ ಹನ್ನೊಂದು ಗಂಟೆಯಾದರೆ ಸಾಕು, ಕೆಲವು ಚಾನೆಲ್ಗಳು ಈಕೆಯ ಚಿತ್ರಗಳನ್ನು ಪ್ರಸಾರ ಮಾಡುತ್ತಿದ್ದವು. ಪಡ್ಡೆಗಳು ಈ ಸಮಯವನ್ನೇ ಕಾದು ಸಿನಿಮಾ ನೋಡುತ್ತಿದ್ದರು. ಒಂದು ಕಾಲದಲ್ಲಿ ಮಾದಕ ಕಂಗಳ, ಎಲ್ಲರನ್ನೂ ಸೆಳೆಯುವ ಸುರಸುಂದರಿಯಾಗಿದ್ದ ಈಕೆ ಮೇಲೆ ಮೇಲೆ ಹಿಟ್ ಫಿಲಂಗಳನ್ನು ಕೊಟ್ಟಳು. ಅವೆಲ್ಲವೂ ಎ ಸರ್ಟಿಫಿಕೇಟ್ ಚಿತ್ರಗಳಾಗಿದ್ದವು. ಆಕೆಯದೇ ಅಭಿಮಾನಿಗಳು ಸಾಕಷ್ಟಿದ್ದರು. ಕನ್ನಡ ಚಿತ್ರರಂಗಕ್ಕೂ ಆಕೆಯನ್ನು ಇಂದ್ರಜಿತ್ ಲಂಕೇಶ್ ಕರೆ ತಂದರು. ಈಗ ಅವರೇ ಆಕೆಯ ಹೆಸರಿನಲ್ಲಿ ಒಂದು ಬಾಲಿವುಡ್ ಚಿತ್ರವನ್ನೂ ಮಾಡುತ್ತಿದ್ದಾರೆ.ಆದರೆ ಇಲ್ಲಿ ಹೇಳಲು ಹೊರಟರುವುದು ಅದೇ ಹೆಸರಿನ ಇತರರ ಕತೆ. ಕೇರಳದಲ್ಲಿ ಶಕೀಲಾ ಎಂಬ ಹೆಸರಿನ ಇತರ ಹುಡುಗಿಯರೂ ಇದ್ದಾರಲ್ಲ! ಅವರ ಪಾಡು ಏನು? ಈ ಥೀಮ್ ಇಟ್ಟುಕೊಂಡು ಸುಗೀಶ್ ಎಸ್ಜಿ ಎಂಬವರು ಒಂದು ಶಾರ್ಟ್ ಫಿಲಂ ಮಾಡಿದ್ದಾರೆ. ಅದರಲ್ಲಿ ಶಕೀಲಾ ಎಂಬ ಹದಿಹರೆಯದ ಹೆಣ್ಣಿನ ಪಾಡು ಚಿತ್ರಿತವಾಗಿದೆ. ಈಕೆಗೆ ತನ್ನ ಹೆಸರಿನ ಬಗ್ಗೆ ಅಭಿಮಾನವಿದೆ. ಆದರೆ ಅದರಿಂದ ಹಲವು ಫಜೀತಿ ಉಂಟಾಗುತ್ತಿರುತ್ತದೆ. ಆಕೆಯನ್ನು ಮದುವೆಯಾಗಲು ಬಯಸಿ ಬರುವ ಗಂಡುಗಳು, ಆಕೆಯ ಹೆಸರು ತಿಳಿದ ಕೂಡಲೆ ತಿರುಗಿ ನೋಡದೆ ಪರಾರಿಯಾಗುತ್ತಾರೆ. ಅಥವಾ ಹೆಸರು ಚೇಂಜ್ ಮಾಡಿಕೊಳ್ಳಲು ಹೇಳುತ್ತಾರೆ. ಹೆಸರು ಬದಲಾಯಿಸಿಕೊಳ್ಳಲು ಶಕೀಲಾಗೆ ಇಷ್ಟವಿಲ್ಲ. ಹೀಗೆ ಇಪ್ಪತ್ತನಾಲ್ಕಕ್ಕೂ ಹೆಚ್ಚು ಸಂಬಂಧಗಳು ರಿಜೆಕ್ಟ್ ಆಗುತ್ತವೆ. ಹೊರಗಡೆ ಓಡಾಡುವಾಗ, ಈಕೆಯ ಹೆಸರು ಶಕೀಲಾ ಎಂದು ತಿಳಿದವರು ನೋಡುವ ನೋಟ, ಗಂಡಸರ ವಿಕೃತ ನೋಟಗಳು ಈಕೆಗೆ ಮುಜುಗರ ಉಂಟುಮಾಡುತ್ತವೆ. ಕೊನೆಗೂ ಈ ಮುಜುಗರಗಳನ್ನು ಈಕೆ ಎದುರಿಸಿ ನಿಲ್ಲುವುದು ಹೇಗೆ ಎಂಬುದನ್ನು ಈ ಕಿರುಚಿತ್ರ ನೋಡಿಯೇ ನೀವು ತಿಳಿಯಬೇಕು.